## Educació adjudica plaça definitiva a 4.605 mestres del concurs de trasllats de 2023-2024 de la Comunitat Valenciana

*** Els docents prendran possessió de la nova destinació l’1 de setembre de 2024
* El DOGV publica també la regulació de les comissions de servici de mestres de Primària i Secundària amb novetats en els motius per a sol·licitar-les**

La Conselleria d’Educació, Universitats i Ocupació ha publicat en el *Diari Oficial de la Generalitat Valenciana* (DOGV) d’este dilluns l’adjudicació definitiva de destinacions del concurs de trasllats de mestres de 2023-2024 a 4.605 docents.

Del total de places adjudicades, 2.242 pertanyen a la província de València, 550 a la de Castelló i 1.813 a la d’Alacant.

La presa de possessió en les noves destinacions obtingudes tindrà lloc l’1 de setembre de 2024, i se cessarà en la de procedència el 31 d’agost de 2024.

Els funcionaris en situació d’excedència que reingressen al servici actiu a conseqüència d’este procediment han de presentar la documentació de manera telemàtica en la direcció territorial corresponent abans de la presa de possessió de la plaça.

Es pot consultar tota la informació sobre esta adjudicació definitiva de concurs de trasllats en el DOGV.

**Comissions de servici**

Així mateix, el DOGV d’este dilluns publica la resolució que regula el procediment de sol·licitud i concessió de comissions de servici en centres públics dependents de la Generalitat Valenciana per al curs 2024/2025 per al personal funcionari dels cossos docents no universitaris.

Esta convocatòria inclou una sèrie de novetats respecte a les convocatòries d’anys anteriors, amb la inclusió de nous motius d’índole social per les quals es pot sol·licitar la comissió de servicis en diferent lloc docent, com ser víctima de terrorisme, resolució de la Unitat de Resolució de Conflictes, per motius d’agressió al personal docent, així com per tractament de fertilitat, entre altres.

Així mateix, s’ha modificat el barem relatiu a la conciliació familiar per família nombrosa i modificat la documentació exigida relativa a l’acreditació de la condició de fills menors.

Com a nova mesura per a facilitar la conciliació de la vida personal i professional, la convocatòria d’enguany preveu, en la causa d’interés particular, la possibilitat de poder sol·licitar la comissió de servicis dins de la mateixa localitat.

Les sol·licituds s’han de tramitar de manera exclusivament electrònica durant la segona mitat del mes de maig.

Es pot consultar tota la informació del procediment de sol·licitud i concessió de comissions de servici per al curs escolar 2024/2025 en el DOGV.

Fecha: 13/05/2024